## Servicis Socials obri el termini per a sol·licitar les ajudes urgents a les entitats del tercer sector afectades per la DANA

*** La Conselleria destina un milió d’euros a esta mesura, amb un màxim de 20.000 euros per entitat
* Dona suport a la reparació d’infraestructures i la reposició d’equipament de les entitats socials afectades per la riuada, per a garantir la reactivació de la seua activitat**

La Vicepresidència Primera i Conselleria de Servicis Socials, Igualtat i Vivenda ha obert el termini per a sol·licitar les ajudes urgents a les entitats del tercer sector d’acció social que han patit danys en les seues infraestructures i equipament a conseqüència de la riuada del 29 d’octubre.

El decret de convocatòria, aprovat pel Ple del Consell el passat 30 de desembre i que es pot consultar en el [Diari Oficial de la Generalitat Valenciana](https://dogv.gva.es/va/resultat-dogv?signatura=2024/14071), establix el procediment per a la concessió directa d’estes ajudes urgents. Hi ha un termini de 15 dies hàbils per a presentar la sol·licitud.

L’import total d’esta via de finançament ascendix a un milió d’euros, amb càrrec als fons propis de la Generalitat per al 2025. La quantitat que es concedirà es destinarà a la reparació d’infraestructures i instal·lacions, així com la reparació, substitució o reposició de l’equipament, amb un màxim de 20.000 euros per cada associació.

El director general d’Inclusió i Cooperació al Desenrotllament, Pedro Carceller, ha assenyalat que, “d’esta manera, es busca donar suport en la reparació d’infraestructures i la reposició d’equipament de les entitats socials afectades per la riuada”.

A més, ha afegit, “es contribuïx a garantir l’excepcional acompanyament que duen a terme les entitats als nostres majors, xiquets i xiquetes, persones amb dependència, discapacitat o en context d’exclusió que es troben en situació vulnerable i que necessiten continuar rebent atenció i acompanyament”.

Carceller ha remarcat el caràcter urgent d’estes ajudes, “que afavoriran d’una manera àgil la reparació de danys greus que afecten inhabitabilitat d’infraestructures en més de 50 centres registrats”.

“Així, es facilita la reactivació de l’activitat de les entitats socials i fomentem que continuen duent a terme una activitat fonamental, perquè les entitats del tercer sector resulten essencials per a la cohesió i l’atenció social dels col·lectius que es troben en situació de vulnerabilitat, especialment en un context de crisi com l’actual”, ha puntualitzat Pedro Carceller.

“Hem d’expressar el nostre agraïment més sincer a totes les entitats socials per la seua resposta sobrehumana i exemplar després de la riuada. La seua dedicació i compromís han sigut fonamentals per a atendre les persones més vulnerables en estos moments de dificultat. Gràcies al seu esforç, hem pogut donar una resposta ràpida i eficaç a esta emergència social”, ha conclòs el director general.

Fecha: 07/01/2025